РЕШЕНИЕ НА СЪВЕТА
от 7 март 2011 година
за изменение на Решение 2010/320/ЕС, отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит
(2011/257/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 126, параграф 9 и член 136 от него,
като взе предвид препоръката на Комисията,
като има предвид, че:
(1)
В член 136, параграф 1, буква а) от Договора за функционирането на Европейския съюз (ДФЕС) се предвижда възможността за приемане на мерки, отнасящи се до държавите-членки, чиято парична единица е еврото, с цел засилване на координацията и наблюдението на бюджетната им дисциплина.
(2)
В член 126 от ДФЕС се постановява, че държавите-членки трябва да избягват прекомерен бюджетен дефицит и се установява съответната процедура при прекомерен дефицит. Пактът за стабилност и растеж, който определя по-подробно тази процедура в корективната си част, осигурява рамката в подкрепа на държавната политика за бързо възстановяване на стабилното състояние на бюджета при отчитане на икономическата ситуация.
(3)
На 27 април 2009 г. в съответствие с член 104, параграф 6 от Договора за създаване на Европейската общност Съветът реши, че в Гърция е налице прекомерен бюджетен дефицит.
(4)
На 10 май 2010 г. Съветът прие Решение 2010/320/ЕС (1) (по-нататък „решението“), отправено към Гърция в съответствие с член 126, параграф 9 и член 136 от ДФЕС с цел засилване и задълбочаване на фискалния надзор и за предизвестие на Гърция за предприемане на преценените за необходими мерки за коригирането на прекомерния дефицит най-късно до 2014 г. За коригирането на дефицита Съветът установи следния план: бюджетният дефицит да не надхвърля 18 508 милиона евро през 2010 г., 17 065 милиона евро през 2011 г., 14 916 милиона евро през 2012 г., 11 399 милиона евро през 2013 г. и 6 385 милиона евро през 2014 г.
(5)
Според прогнозата, с която Съветът разполагаше в момента на приемане на решението, реалният БВП се очакваше да се свие с 4 % през 2010 г. и с 2,5 % през 2011 г., след което да започне отново да нараства - с 1,1 % през 2012 г. и с 2,1 % през 2013 и 2014 г. Очакваше се дефлаторът на БВП да бъде 1,2 %, - 0,5 %, 1,0 %, 0,7 % и 1,0 % съответно от 2010 до 2014 г. Въз основа на измененията в икономическата ситуация прогнозите вече сочат намаление на реалния БВП с 4,5 % през 2010 г. и с 3 % през 2011 г., а след това - растеж от 1,1 % през 2012 г. и 2,1 % през 2013 и 2014 г. Сега се очаква дефлаторът на БВП да бъде 3,0 %, 1,6 %, 0,4 %, 0,8 % и 1,2 % съответно от 2010 до 2014 г.
(6)
На 12 февруари 2011 г. Гърция представи на Съвета и Комисията доклад с изложение на свързаните с политиката мерки, взети за изпълнение на решението. Комисията анализира доклада и заключи, че Гърция изпълнява задоволително решението. При все това целта за дефицита за 2011 г. не трябва да бъде непостигната, както стана през 2010 г.
(7)
С оглед на гореизложеното изглежда целесъобразно решението да бъде изменено в редица аспекти, без да се променят крайният срок за коригиране на прекомерния бюджетен дефицит, планът за коригиране на бюджетния дефицит и нарастването на държавния дълг в номинално изражение,
ПРИЕ НАСТОЯЩОТО РЕШЕНИЕ:
Член 1
Решение 2010/320/ЕС се изменя, както следва:
1.
в член 2, параграф 4 буква в) се заменя със следния текст:
„в)
правителството погасява просрочените плащания, натрупани през 2010 г., и намалява тези от предходните години;“
2.
в член 2, параграф 4 буква г) се заменя със следния текст:
„г)
средносрочен план за бюджетна стратегия, в който се определят постоянни мерки за фискална консолидация в размер на поне 8 % от БВП (някои от които вече са били определени през май 2010 г.), както и резерв за непредвидени разходи, които мерки ще гарантират постигането на целите за дефицита до 2014 г. и че съотношението дълг/БВП ще поеме по устойчива низходяща тенденция. Планът за стратегията ще бъде публикуван за публична консултация преди края на месец март. Средносрочният план за стратегията включва по-конкретно: предпазливи макроикономически прогнози; предвиждания за базови приходи и разходи на държавата и на другите държавни субекти; описание на постоянните фискални мерки, техния график и количественото им определение; тавани за годишните разходи за всяко министерство и фискалните цели за други държавни субекти до 2014 г. включително; фискални прогнози след мерките за сектор „Държавно управление“ в съответствие с целите за дефицита и за дълга; по-дългосрочни прогнози за дълга въз основа на предпазливи макроикономически прогнози, стабилни първични излишъци от 2014 г. нататък и планове за приватизация. Средносрочният план за стратегията ще вземе под внимание настоящата реформа на здравеопазването и пенсионната реформа, както и специалните секторни планове. Секторните планове (проектите на плановете трябва да бъдат предоставени до края на месец март) ще обхващат по-конкретно: реформите на данъчната политика; държавните предприятия; извънбюджетните средства (правните субекти от публичния сектор и сметките със специално предназначение); разходите за заплати в държавния сектор; и публичната администрация; социалните разходи; публичните инвестиции и военните разходи. Всеки секторен план ще бъде управляван от междуминистерски работни групи;“
3.
в член 2, параграф 4 буква д) се заменя със следния текст:
„д)
план срещу укриването на данъци, включващ количествени показатели за изпълнение, по които трябва да се отчита данъчната администрация; законодателство за рационализиране на административните производства при данъчни спорове и производствата за обжалване по съдебен ред, както и необходимите актове и процедури за по-успешно предприемане на мерки срещу недопустимото поведение, корупцията и неефективността на служителите от данъчната администрация, включително съдебно преследване при нарушение на служебните задължения; и публикуване на месечни доклади на петте работни групи по предотвратяването на укриването на данъци, включително на набор от показатели за напредъка;“
4.
в член 2, параграф 4 буква е) се заменя със следния текст:
„е)
подробен план за действие с график за завършване и въвеждане на опростената система за възнагражденията; подготвяне на средносрочен план за човешките ресурси за периода до 2013 г. в съответствие с правилото „1 назначение за 5 напуснали служители“, като се посочат и плановете за преразпределяне на квалифицирания персонал към приоритетните области; и публикуване на месечни данни за движенията на персонала (назначения, напускания, трансфери между субекти) на няколкото правителствени отдела;“
5.
в член 2, параграф 4 буква ж) се заменя със следния текст:
„ж)
извършване на всеобхватната реформа на системата на здравеопазването, започната през 2010 г. с цел публичните здравни разходи да не превишават 6 % от БВП; мерки за икономии от фармацевтични разходи в размер на поне 2 милиарда евро спрямо сумата за 2010 г., от които поне 1 милиард евро през 2011 г.; подобряване на системите за счетоводна отчетност и фактуриране на болниците чрез: окончателно въвеждане на системата на двустранно счетоводство на начислена основа във всички болници; използване на единната система за кодиране и общ регистър за доставките на медицински продукти; изчисляване на наличностите и движението на доставките на медицински продукти във всички болници, използващи единната система за кодиране; и навременно фактуриране на разходите за лечение (не по-късно от 2 месеца) на гръцките фондове за социално осигуряване, другите държави-членки и частните здравни осигурители; и гарантиране, че поне 50 % от обема на лекарствата, използвани от държавните болници до края на 2011 г., се състоят от генерични и незащитени с патент лекарства, чрез въвеждане на задължението всички държавни болници да обявяват обществени поръчки за лекарствени продукти въз основа на активното вещество;“
6.
в член 2, параграф 4 буква з) се заменя със следния текст:
„з)
с цел борба с излишните разходи и неефикасното управление в държавните предприятия и осигуряване на най-малко 800 милиона евро бюджетни икономии, нормативен акт за: намаляване на основните възнаграждения в публичните предприятия най-малко с 10 % на равнището на предприятието, за ограничаване на допълнителните възнаграждения до 10 % от основните възнаграждения, за въвеждане на максимален размер на брутния доход от 4 000 евро месечно (12 плащания годишно), за повишаване на цените за пътуване с градския транспорт с поне 30 %; за повишаване на други цени; да въведе мерки с цел намаляване на оперативните разходи на публичните предприятия с 15-25 %; и нормативен акт за преструктуриране на OASA;“
7.
в член 2, параграф 4 буква к) се заменя със следния текст:
„к)
приемане на закон за създаване на единен орган за възлагане на обществени поръчки в съответствие с плана за действие; и изготвяне на ИТ платформа за електронно възлагане на обществени поръчки и определяне на междинни основни етапи в съответствие с плана за действие, включително: тестване на пилотна версия, наличност на всички функционалности за всички договори и постепенно въвеждане на задължителното използване на системата за електронно възлагане на обществени поръчки за поръчките за доставки, услуги и строителни работи;“
8.
в член 2, параграф 4 се добавя следната буква:
„л)
акт, в който се посочват квалификацията и отговорностите на счетоводителите, които ще бъдат назначени във всички министерства и основни държавни субекти и които ще отговарят за осигуряване на добър финансов контрол; назначаване на счетоводители; и ускоряване на процеса на създаване на регистри за поети задължения и на оперативни регистри, обхващащи цялото управление (с изключение на най-малките субекти).“;
9.
в член 2, параграф 5 се добавя следната буква:
„и)
публикуване на списък на държавните активи, включително на участията в предприятия, чиито акции се търгуват или не се търгуват на фондовите борси, и на търговско реализируемата недвижима собственост и земя, и оценка на стойността на тези активи; създаване на генерален секретариат за недвижимата собственост, за да се подобри координацията и да се ускори програмата за приватизация и управление на активите. Въз основа на този списък приватизационните планове ще се преразглеждат и ускоряват.“;
10.
в член 2, параграф 6 се добавя следната буква:
„е)
въз основа на списъка на търговски активи от недвижимо имущество, собственост на държавата (който трябва да бъде публикуван до юни 2011 г.); изготвяне на средносрочен план за продажба на държавните активи; преразглеждане на постъпленията от приватизация, предвидени за периода 2011-2013 г.; и продължаване на плана до 2015 г. включително.“;
11.
в член 2 се добавя нов параграф:
„8. Гърция приема следните мерки до края на март 2012 г.:
а)
реформа на вторичните/допълнителните пенсионни схеми чрез сливане на фондове и започване на изчисляването на пенсионните права въз основа на новата система за теоретични определени вноски; замразяване на номиналните допълнителни пенсии и намаляване на процентите на замяна за придобитите права във фондове с дефицит въз основа на актюерското проучване, изготвено от Националния институт на актюерите. В случай че актюерското проучване не е готово, процентите на замяна се намаляват, считано от 1 януари 2012 г., за да се избегнат дефицити.“
Член 2
Настоящото решение поражда действие в деня на нотифицирането му.
Член 3
Адресат на настоящото решение е Република Гърция.
Съставено в Брюксел на 7 март 2011 година.